**PREDKLADACIA SPRÁVA**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 36/2015 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami viazaných priamych platieb v znení neskorších predpisov (ďalej len „návrh nariadenia vlády“), v súlade s Plánom legislatívnych úloh vlády Slovenskej republiky na rok 2017 na základe § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Cieľom návrhu nariadenia vlády je novelizácia príslušných ustanovení nariadenia vlády Slovenskej republiky č. 36/2015 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami viazaných priamych platieb v znení neskorších predpisov v nadväznosti na konzultácie s Európskou komisiou, nové metodické usmernenia a výklad Európskej komisie k jednotlivým ustanoveniam európskeho právneho rámca pre poskytovanie priamych platieb.

Nariadenie vlády Slovenskej republiky č. 36/2015 Z. z. v znení neskorších predpisov upravuje podmienky oprávnenosti jednotlivých viazaných platieb. Všeobecné požiadavky na poskytnutie priamych platieb upravuje nariadenie vlády Slovenskej republiky č. 342/2014 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami oddelených priamych platieb v znení neskorších predpisov. Účelom viazanej podpory je udržanie aktuálnej úrovne produkcie v citlivých sektoroch poľnohospodárskej prvovýroby. Hoci základným konceptom priamych platieb je ich oddelenie od produkcie, určitú časť prostriedkov určených na priame platby je možné vyplácať ako viazanú podporu v tzv. citlivých sektoroch, ktoré čelia určitým ťažkostiam. Platby sú vyplácané na hektáre výmery poľnohospodárskej plochy pri plošných viazaných platbách alebo na kusy zvierat alebo na dobytčiu jednotku pri platbách v sektore živočíšnej výroby. Nariadenie vlády Slovenskej republiky č. 36/2015 Z. z. v znení neskorších predpisov ustanovuje desať schém viazaných priamych platieb, ktorými sú platba na pestovanie cukrovej repy, platba na pestovanie chmeľu, platba na pestovanie vybraných druhov ovocia s vysokou prácnosťou, platba na pestovanie vybraných druhov ovocia s veľmi vysokou prácnosťou, platba na pestovanie vybraných druhov zeleniny s vysokou prácnosťou, platba na pestovanie vybraných druhov zeleniny s veľmi vysokou prácnosťou, platba na pestovanie rajčiakov, platba na chov bahníc, jariek a kôz, platba na výkrm vybraných kategórií hovädzieho dobytka, platba na kravy chované v systéme s trhovou produkciou mlieka.

Predloženým návrhom nariadenia vlády sa precizuje implementácia nového systému viazaných priamych platieb, pokiaľ ide o spresnenie ustanovení právneho predpisu s ohľadom na jednoznačnosť výkladu a ustanovené kritériá oprávnenosti pre viazanú podporu zohľadňujúc ciele podpôr, ktorým je vytvorenie stimulu na udržanie súčasnej úrovne produkcie a precizovaného zacielenia podpory v jednotlivých sektoroch a oblastiach výroby. Dochádza k úpravám vo vzťahu k minimálnemu počtu kusov druhov zeleniny, v prípade kategórií zeleniny pri platbe na pestovanie vybraných druhov zeleniny s veľmi vysokou prácnosťou.

Návrh nariadenia vlády nebude predmetom vnútrokomunitárneho pripomienkového konania.

Dátum nadobudnutia účinnosti je navrhnutý tak, aby adresáti právneho predpisu mali dostatok času na oboznámenie sa s novou právnou úpravou.

Návrh nariadenia vlády Slovenskej republiky bude mať pozitívne a negatívne vplyvy na rozpočet verejnej správy, pozitívne a negatívne vplyvy na podnikateľské prostredie tak, ako je uvedené v doložke vybraných vplyvov, nebude mať sociálne vplyvy, vplyvy na životné prostredie, vplyvy na informatizáciu spoločnosti a ani vplyvy na služby pre občana.

Návrh nariadenia vlády bol predmetom pripomienkového konania, ktorého výsledky sú uvedené vo vyhodnotení pripomienkového konania a na rokovanie Legislatívnej rady vlády Slovenskej republiky sa predkladá bez rozporov.